CELEX: 32010D0346
Language: fi
Date: 2010-06-18 00:00:00
Title: 2010/346/: Komission päätös, annettu 18 päivänä kesäkuuta 2010 , hevosen näivetystautia koskevista suojatoimenpiteistä Romaniassa (tiedoksiannettu numerolla K(2010) 3767)  (ETA:n kannalta merkityksellinen teksti )

22.6.2010   
            
            
               FI
            
            
               Euroopan unionin virallinen lehti
            
            
               L 155/48
            
         KOMISSION PÄÄTÖS,
   annettu 18 päivänä kesäkuuta 2010,
   hevosen näivetystautia koskevista suojatoimenpiteistä Romaniassa
   (tiedoksiannettu numerolla K(2010) 3767)
   (ETA:n kannalta merkityksellinen teksti)
   (2010/346/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (1) ja erityisesti sen 10 artiklan 4 kohdan,
   sekä katsoo seuraavaa:
   
               (1)
            
            
               Hevosen näivetystauti (equine infectious anaemia) on virustauti, joka vaikuttaa vain Equidae-heimoon kuuluviin eläimiin. Itämisaika on yleensä yhdestä kolmeen viikkoa, mutta se voi olla jopa kolme kuukautta. Tartunnan saanut hevoseläin on tartunnan kantaja loppuikänsä, ja se voi levittää tartunnan muihin hevoseläimiin. Hevosen näivetystautitartunta saattaa jäädä huomaamatta, ellei kuolema johdu akuutista kliinisestä kohtauksesta viremian aikana, mistä syystä tartunnan todennäköisyys kasvaa huomattavasti. Paikallinen leviäminen tapahtuu tartunnan saaneen hevoseläimen veren siirtymisestä verta imevän paarman välityksellä tai kohdussa sikiöön. Syitä taudin leviämiseen pitkien matkojen päähän ovat pääasiassa tartunnan saaneiden hevoseläinten, niiden siemennesteen, munasolujen ja alkioiden liikuttaminen taikka saastuneiden neulojen tai viruksen sisältävien verituotteiden käyttö.
            
         
               (2)
            
            
               Eläinten terveyttä koskevista vaatimuksista elävien hevoseläinten liikkuvuuden ja kolmansista maista tapahtuvan tuonnin osalta 26 päivänä kesäkuuta 1990 annetun neuvoston direktiivin 90/426/ETY (2) liitteen A mukaisesti hevosen näivetystauti on pakollisesti ilmoitettava tauti. Lisäksi eläintaudeista ilmoittamisesta yhteisössä 21 päivänä joulukuuta 1982 annetussa neuvoston direktiivissä 82/894/ETY (3) säädetään, että hevosen näivetystaudin puhkeamisesta on ilmoitettava sekä komissiolle että muille jäsenvaltioille eläintautien ilmoitusjärjestelmän välityksellä.
            
         
               (3)
            
            
               Direktiivin 90/426/ETY 4 artiklan 5 kohdassa säädetään rajoituksista, jotka koskevat sellaisilta tiloilta peräisin olevien hevoseläinten liikuttamista, joilla hevosen näivetystautia on todistettavasti esiintynyt, siihen saakka kunnes tartunnan saaneiden eläinten teurastuksen jälkeen jäljellä olevat eläimet ovat saaneet kahdessa Cogginsin testissä negatiivisen tuloksen.
            
         
               (4)
            
            
               Muiden jäsenvaltioiden eläinten terveystilanteesta poiketen hevosen näivetystautia esiintyy Romaniassa endeemisesti, eikä tartunnan saaneita hevoseläimiä teurasteta välittömästi. Tästä syystä 23 päivänä huhtikuuta 2007 hyväksyttiin komission päätös 2007/269/EY (4) hevosen näivetystautia koskevista suojatoimenpiteistä Romaniassa.
            
         
               (5)
            
            
               Romaniasta muihin jäsenvaltioihin jalostusta ja tuotantoa varten lähetetyissä hevoseläimissä todetut viimeaikaiset hevosen näivetystaudin tapaukset sekä komission yksiköiden kyseisessä jäsenvaltiossa direktiivin 90/426/ETY 10 artiklan nojalla vuonna 2009 suorittaman eläintautitarkastuskäynnin (5) äskettäin julkaistut tulokset osoittavat, että päätöksen 2007/269/EY täytäntöönpano, soveltaminen ja valvonta on heikkoa.
            
         
               (6)
            
            
               Elävien hevoseläinten, niiden siemennesteen, munasolujen ja alkioiden kaupan vuoksi Romanian tautitilanne muodostaa riskin hevoseläinten terveydelle unionissa. Sen vuoksi on aiheellista hyväksyä suojatoimenpiteet, joissa vahvistetaan erityisjärjestelyt Romaniasta peräisin olevien hevoseläinten, niiden siemennesteen, munasolujen ja alkioiden sekä tiettyjen hevoseläinten verituotteiden kaupassa ja liikkumisessa hevoseläinten terveyden ja hyvinvoinnin turvaamiseksi unionissa.
            
         
               (7)
            
            
               Tauti ei ole levinnyt tasaisesti Romanian koko alueelle taikka eri hevoseläinlajeihin kyseisessä jäsenvaltiossa. Tilanne mahdollistaa väljempien vaatimusten soveltamisen tiettyjen rekisteröityjen kilpaurheilu- ja ravihevosten liikuttamiseen sekä taudista vapaiden alueiden määrittelemisen tulevaisuudessa.
            
         
               (8)
            
            
               Direktiivin 90/426/ETY 7 artiklan 2 kohdan mukaisesti määräjäsenvaltio voi myöntää yleisen tai rajoitetun poikkeuksen joistakin 4 artiklan 5 kohdan vaatimuksista sellaisen eläimen osalta, jonka mukana on erityinen merkintä, joka osoittaa sen olevan tarkoitettu teurastettavaksi edellyttäen, että terveystodistuksessa mainitaan tämä poikkeus. Jos tällainen poikkeus myönnetään, on teurastettaviksi tarkoitetut hevoseläimet kuljetettava suoraan määrättyyn teurastamoon ja teurastettava viiden päivän kuluessa niiden teurastamoon tuomisesta.
            
         
               (9)
            
            
               Rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (6) 12 artiklassa vahvistetaan akkreditointivaatimukset laboratorioille, jotka voivat suorittaa virallisen valvonnan yhteydessä otettujen näytteiden analyysin.
            
         
               (10)
            
            
               Yhteisön vertailulaboratoriosta muita hevoseläinten tauteja kuin afrikkalaista hevosruttoa varten 28 päivänä helmikuuta 2008 annetun komission asetuksen (EY) N:o 180/2008 (7) liitteessä vahvistetaan hevoseläinten tauteja tutkivan unionin vertailulaboratorion toimet, tehtävät ja menettelyt hevoseläinten infektiotautien taudinmäärityksestä jäsenvaltioissa vastaavien laboratorioiden kanssa käytävässä yhteistyössä. Näihin tehtäviin kuuluvat muun muassa taudinmäärityksen yhdenmukaistamisen edistäminen ja tutkimusten laadun varmistaminen unionissa järjestämällä ja toteuttamalla säännöllisiä vertailukokeita ja välittämällä tällaisten kokeiden tulokset säännöllisesti komissiolle, jäsenvaltioille ja kansallisille/keskustason laboratorioille. Komission ja mainitun laboratorion välillä sovitussa työohjelmassa edellytetään, että hevosen näivetystaudin osalta ensimmäinen pätevyystesti toteutetaan vuonna 2010.
            
         
               (11)
            
            
               Koska unionissa ei ole erityisiä standardeja hevosen näivetystaudin testaamista varten, olisi viitattava Maailman eläintautijärjestön (OIE) maaeläinten diagnostisia testejä ja rokotteita käsittelevän käsikirjan 2009 asiaa koskevaan lukuun. Kyseisessä luvussa, joka on tällä hetkellä luku 2.5.6, hevosen näivetystaudin toteamiseksi hevosissa kehotetaan käyttämään agargeeli-immunodiffuusiotutkimusta (AGID-testi), joka on tarkka ja luotettava testi lukuun ottamatta tiettyjä käsikirjassa eriteltyjä olosuhteita. Tässä päätöksessä olisi siksi säädettävä, että hevosen näivetystaudin toteamiseksi on tehtävä kaksi AGID-testiä, joiden tulos on negatiivinen, testin puutteiden korvaamiseksi.
            
         
               (12)
            
            
               Neuvoston direktiivien 90/426/ETY ja 90/427/ETY täytäntöönpanosta hevoseläinten tunnistusmenetelmien osalta 6 päivänä kesäkuuta 2008 annetussa komission asetuksessa (EY) N:o 504/2008 (8) edellytetään, että hevoseläimet tunnistetaan tunnistusasiakirjalla. Tunnistusasiakirjan ja eläimen yhteenkuuluvuuden varmistamiseksi täysikasvuiset hevoset, jotka aiotaan kuljettaa Romaniasta muihin jäsenvaltioihin, olisi merkittävä mikrosirulla.
            
         
               (13)
            
            
               Eläinten suojelusta kuljetuksen ja siihen liittyvien toimenpiteiden aikana 22 päivänä joulukuuta 2004 annetun neuvoston asetuksen (EY) N:o 1/2005 (9) 14 artiklassa säädetään reittisuunnitelmaan liittyvistä tarkastuksista ja muista toimenpiteistä, jotka toimivaltaisen viranomaisen on toteutettava ennen pitkiä kuljetuksia.
            
         
               (14)
            
            
               Hevoseläinten liikuttamiseen ja kuljetukseen liittyviä todistuksia koskevat vaatimukset vahvistetaan direktiivin 90/426/ETY 8 artiklassa. Jotta sellaisilta Romanian alueilta peräisin olevien rekisteröityjen hevoseläinten, joilla esiintyy hevosen näivetystautia, liikuttaminen muihin jäsenvaltioihin voitaisiin jäljittää paremmin, direktiivin 90/426/ETY liitteessä B esitetty todistus olisi korvattava kyseisen direktiivin liitteen C mukaisella eläinten terveystodistuksella.
            
         
               (15)
            
            
               Traces-järjestelmän käyttöönotosta 30 päivänä maaliskuuta 2004 tehdyn komission päätöksen 2004/292/EY (10) mukaisesti käyttöön otetusta Traces-järjestelmästä (yhdennetty eläinlääkinnällinen tietojärjestelmä, Trade Control and Expert System) voi olla merkittävää hyötyä siirrettäessä hevoseläimiä Romaniasta muissa jäsenvaltioissa sijaitseviin teurastamoihin.
            
         
               (16)
            
            
               Muiden kuin teurastukseen tarkoitettujen hevoseläinten liikuttaminen Romaniasta muihin jäsenvaltioihin olisi katsottava päättyneeksi vasta, kun määräpaikassa saapumisen jälkeisen karanteenin aikana otetusta näytteestä suoritetulla hevosen näivetystautitestillä on osoitettu, että tautia ei esiinny.
            
         
               (17)
            
            
               Koska asianomainen toimiala on täysin tietoinen Romanian tautitilanteen aiheuttamista riskeistä, on tarkoituksenmukaista, että Romaniasta peräisin olevien hevoseläinten liikuttamiseen osallistuvat tahot jakavat vastuun ja tällaisista kuljetuksista toimivaltaisille viranomaisille aiheutuneet kustannukset.
            
         
               (18)
            
            
               Eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin, kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset, 13 päivänä heinäkuuta 1992 annetussa neuvoston direktiivissä 92/65/ETY (11), sellaisena kuin se on muutettuna komission asetuksella (EU) N:o 176/2010 (12), vahvistetaan hevosen näivetystaudin testivaatimukset myös sellaisten luovuttajatammojen osalta, joilta kerätään munasoluja tai alkioita. Näitä muutoksia sovelletaan kuitenkin vasta 1 päivästä syyskuuta 2010. Hevoseläinten munasolujen ja alkioiden kaupassa käytettävän terveystodistuksen mallista 24 päivänä heinäkuuta 1995 tehdyssä komission päätöksessä 95/294/EY (13) vahvistettuja eläinten terveyttä koskevia vaatimuksia on kuitenkin täydennettävä siten, että vaaditaan hevosen näivetystautia koskeva testi, jos munasolut ja alkiot kerätään Romaniassa pidetyiltä tammoilta.
            
         
               (19)
            
            
               Parhaillaan tarkastellaan myös unionin lainsäädännön eläinten terveyttä koskevia vaatimuksia siltä osin kuin on kyse hevoseläimistä saatavista verituotteista. Muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002 (14) liitteessä VIII olevan V luvun A jaksossa vahvistetaan tämänhetkiset hevoseläinten seerumia koskevat vaatimukset.
            
         
               (20)
            
            
               Unionin lainsäädännön selkeyden vuoksi päätös 2007/269/EY olisi kumottava ja korvattava tällä päätöksellä.
            
         
               (21)
            
            
               Ei ole tarpeen säätää siirtymäehdoista, koska säädetyt toimenpiteet ovat äskettäin Romanian osalta hyväksytyn hevosen näivetystaudin hävittämisohjelman mukaiset.
            
         
               (22)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Hevoseläimiin ja hevosensukuisten eläinten siemennesteeseen, munasoluihin ja alkioihin sekä hevoseläimistä saataviin verituotteisiin sovellettavat suojatoimenpiteet
   1.   Romania ei saa lähettää seuraavia hyödykkeitä muihin jäsenvaltioihin:
   
               a)
            
            
               liitteessä luetelluilta alueilta peräisin olevia hevoseläimiä;
            
         
               b)
            
            
               hevosensukuisten eläinten siemennestettä;
            
         
               c)
            
            
               hevosensukuisten eläinten munasoluja ja alkioita;
            
         
               d)
            
            
               hevoseläimistä saatavia verituotteita.
            
         2.   Edellä 1 kohdan a alakohdassa tarkoitettua kieltoa ei sovelleta hevoseläimiin, jotka ovat peräisin Romanian ulkopuolella sijaitsevilta tiloilta ja jotka joko
   
               a)
            
            
               kuljetetaan Romanian läpi kauttakulkuna pääväyliä tai moottoriteitä pitkin; tai
            
         
               b)
            
            
               kuljetetaan Romanian läpi suoraan teurastamoon välitöntä teurastusta varten niin että matka ei keskeydy ja joiden mukana on eläinten terveystodistus, joka on täytetty direktiivin 90/426/ETY liitteessä C olevan mallin mukaisesti.
            
         2 artikla
   Liitteessä luetelluilta alueilta peräisin olevien hevoseläinten liikuttamista muihin jäsenvaltioihin koskevat poikkeukset
   1.   Poiketen siitä mitä 1 artiklan 1 kohdan a alakohdassa säädetään, Romania voi hyväksyä hevoseläinten lähettämisen muihin jäsenvaltioihin, jos seuraavat edellytykset täyttyvät:
   
               a)
            
            
               koko hevoseläinten lähetyksen on täytynyt
               
                           i)
                        
                        
                           olla eristettynä virallisessa valvonnassa toimivaltaisen viranomaisen hevosen näivetystaudista vapaaksi hyväksymällä tilalla, jäljempänä ’hyväksytty tila’; ja
                        
                     
                           ii)
                        
                        
                           olla pidettynä vähintään 200 metrin etäisyydellä muista hevoseläimistä, joiden terveydentila on huonompi, vähintään 90 päivän ajan ennen lähettämispäivää;
                        
                     
         
               b)
            
            
               kaikille lähetykseen kuuluville hevoseläimille on tehty agargeeli-immunodiffuusiotutkimus, jäljempänä ’AGID-testi’, jonka tulokset ovat negatiiviset kahdesta eri verinäytteestä, joiden ottamisen välillä on ollut 90 päivää; toinen näyte on pitänyt ottaa hyväksytyltä tilalta lähettämispäivää edeltäneiden 10 päivän aikana; AGID-testin on täytettävä Maailman eläintautijärjestön (OIE) maaeläinten diagnostisia testejä ja rokotteita käsittelevän käsikirjan 2009 asiaa koskevassa luvussa vahvistetut kriteerit;
            
         
               c)
            
            
               kuljettajan on dokumentoitava järjestelyt, joilla varmistetaan, että lähetykseen kuuluvat hevoseläimet lähetetään hyväksytyltä tilalta suoraan määräpaikkaan ilman että ne kulkevat markkinapaikan tai keräilykeskuksen kautta;
            
         
               d)
            
            
               jos lähetys sisältää rekisteröityjä hevoseläimiä tai jalostukseen ja tuotantoon tarkoitettuja hevoseläimiä, kaikille muille hyväksytyllä tilalla a alakohdan i alakohdassa tarkoitettuna eristysajanjaksona olleille hevoseläimille on pitänyt tehdä AGID-testi, jonka tulos on negatiivinen, verinäytteestä, joka on otettu joko eristyksen aikana ennen kuin ne on viety pois tilalta tai hyväksytyltä tilalta lähettämispäivää edeltäneiden 10 päivän aikana;
            
         
               e)
            
            
               kaikki lähetykseen kuuluvat hevoseläimet on merkittävä mikrosirulla ja tunnistettava yhdellä ainoalla asetuksen (EY) N:o 504/2008 5 artiklan 1 kohdassa tarkoitetulla hevoseläimen tunnistusasiakirjalla tai passilla, jossa on mainittava seuraavat tiedot:
               
                           i)
                        
                        
                           mikrosirua luettaessa näkyvä numero kyseisen asiakirjan I jakson A osan 5 kohdassa;
                        
                     
                           ii)
                        
                        
                           tämän kohdan b ja d alakohdassa tarkoitettu AGID-testi ja sen tulokset kyseisen asiakirjan VII jaksossa;
                        
                     
         
               f)
            
            
               asetuksen (EY) N:o 1/2005 14 artiklan 1 kohdan a alakohdan mukaisten reittisuunnitelmaan liittyvien tarkastusten on oltava tyydyttäviä ja sellaisia, että niissä ei edellytetä kyseisen asetuksen 14 artiklan 1 kohdan d alakohdan mukaisesti yksityiskohtaisten tietojen lähettämistä kauttakulkujäsenvaltion tarkastusasemalle;
            
         
               g)
            
            
               lähetykseen kuuluvien hevoseläinten mukana on oltava direktiivin 90/426/ETY liitteessä C olevan mallin mukainen asianmukaisesti täytetty eläinten terveystodistus, jossa ilmoitetaan määräpaikka ja jossa on oltava seuraava lisämerkintä:
               ”Komission päätöksen 2010/346/EU (15) mukaisesti lähetettyjä hevoseläimiä.”
            
         2.   Poiketen siitä mitä 1 kohdan b alakohdassa säädetään, ensimmäistä AGID-testiä, joka suoritetaan näytteestä, joka on otettu vähintään 90 päivää ennen lähetystä, ei välttämättä vaadita seuraavissa olosuhteissa:
   
               a)
            
            
               määräjäsenvaltio on myöntänyt tällaisen poikkeuksen direktiivin 90/426/ETY 7 artiklan 2 kohdassa tarkoitettujen toimenpiteiden soveltamiseksi; tai
            
         
               b)
            
            
               eläimet on tarkoitettu kuljetettavaksi suoraan teurastamoon, ja ne on koottu hyväksytylle tilalle tiloilta, jotka on todistettu hevosen näivetystaudista vapaiksi voimassa olevan kansallisen hevosen näivetystautia koskevan torjuntaohjelman mukaisesti.
            
         3 artikla
   Poikkeus hevoseläinten kuljettamiseen liitteessä luetelluilta alueilta muihin jäsenvaltioihin siltä osin kuin on kyse tiettyihin kilpailuihin ja tapahtumiin osallistuvista rekisteröidyistä hevosista
   Poiketen siitä mitä 2 artiklan 1 kohdan a, b, c, d ja f alakohdassa säädetään, Romania voi hyväksyä rekisteröityjen hevosten lähettämisen muihin jäsenvaltioihin Maailman ratsastajainliiton (World Equestrian Federation, FEI) järjestämiin kilpailuihin tai muihin tärkeisiin kansainvälisiin hevoskilpailutapahtumiin osallistumista varten edellyttäen, että seuraavat ehdot täyttyvät:
   
               a)
            
            
               hevosille on tehty käsikirjassa vahvistettujen kriteerien mukainen AGID-testi, jonka tulos on negatiivinen, verinäytteestä, joka on otettu hyväksytyltä tilalta lähettämispäivää edeltäneiden 10 päivän aikana;
            
         
               b)
            
            
               kaikille hyväksytyllä tilalla tai siitä 200 metrin etäisyydellä pidetyille hevoseläimille on tehty AGID-testi, jonka tulos on negatiivinen, verinäytteestä, joka on otettu 90–180 päivää ennen aiottua liikuttamispäivää;
            
         
               c)
            
            
               2 artiklan 1 kohdan e ja g alakohdan säännökset.
            
         4 artikla
   Rajoitukset AGID-testin tuloksen ollessa positiivinen
   Jos jonkin tämän päätöksen 2 artiklan 1 kohdan b ja d alakohdassa ja 3 artiklan a alakohdassa tarkoitetun AGID-testin tulos on positiivinen, koko hyväksytty tila asetetaan siirtorajoitukseen, kunnes direktiivin 90/426/ETY 4 artiklan 5 kohdan a alakohdan kolmannessa luetelmakohdassa tarkoitetut toimenpiteet on saatettu päätökseen.
   5 artikla
   Hevosensukuisten eläinten jäädytettyä siemennestettä, jäädytettyjä munasoluja ja alkioita sekä hevoseläimistä saatavia verituotteita koskevat poikkeukset
   1.   Poiketen siitä mitä 1 artiklan 1 kohdan b alakohdassa säädetään, Romania voi hyväksyä sellaisen hevoseläinten jäädytetyn siemennesteen lähettämisen muihin jäsenvaltioihin, joka täyttää direktiivin 92/65/ETY liitteessä D olevan II luvun I jakson 1.6 kohdan c alakohdan, 1.7 kohdan ja 1.8 kohdan vaatimukset.
   2.   Poiketen siitä mitä 1 artiklan 1 kohdan c alakohdassa säädetään, Romania voi hyväksyä sellaisilta luovuttajatammoilta kerättyjen jäädytettyjen alkioiden lähettämisen muihin jäsenvaltioihin, joille on tehty AGID-testi, jonka tulos on negatiivinen, verinäytteistä, joiden ottamisen välillä on ollut 90 päivää; toinen näyte on pitänyt ottaa 30–45 päivää alkioiden keräämisen jälkeen.
   3.   Edellä 1 ja 2 kohdassa tarkoitettujen jäädytetyn siemennesteen tai jäädytettyjen alkioiden lähetysten mukana on oltava direktiivin 92/65/ETY 11 artiklan 5 kohdan mukaisesti kyseistä lähetystä varten laadittu eläinten terveystodistus, jossa on oltava seuraava lisämerkintä:
   
      ”Komission päätöksen 2010/346EU (16) mukaisesti lähetettyä/lähetettyjä hevosensukuisen eläimen siemennestettä/alkioita (tarpeeton poistetaan).”
   
   4.   Poiketen siitä mitä 1 artiklan 1 kohdan d alakohdassa säädetään, Romania voi hyväksyä sellaisen hevoseläinten seerumin lähettämisen muihin jäsenvaltioihin, joka täyttää asetuksen (EY) N:o 1774/2002 liitteessä VIII olevan V luvun A jakson vaatimukset.
   6 artikla
   Romanian lisävelvoitteet
   Romanian on varmistettava, että
   
               a)
            
            
               komissiolle ja muille jäsenvaltioille ilmoitetaan hyväksyttyjen tilojen nimet ja maantieteellinen sijainti sekä hyväksytystä tilasta vastaavan ja 2 artiklan 1 kohdan g alakohdassa ja 5 artiklan 3 kohdassa tarkoitetun eläinten terveystodistuksen allekirjoittavan virkaeläinlääkärin nimi ja ammatillinen pätevyys;
            
         
               b)
            
            
               virallinen laboratorio, joka suorittaa 2 artiklan 1 kohdan b ja d alakohdassa ja 3 artiklassa tarkoitetun AGID-testin,
               
                           i)
                        
                        
                           täyttää asetuksen (EY) N:o 882/2004 12 artiklan vaatimukset;
                        
                     
                           ii)
                        
                        
                           osallistuu 31 päivään joulukuuta 2010 mennessä, ja joka vuosi sen jälkeen, vuosittaiseen pätevyystestiin yhteistyössä muita hevoseläinten tauteja kuin afrikkalaista hevosruttoa tutkivan Euroopan unionin vertailulaboratorion kanssa;
                        
                     
         
               c)
            
            
               edellä b alakohdassa tarkoitettu virallinen laboratorio säilyttää kaksoisnäytteen jokaisesta verinäytteestä, joka on otettu lähettämispäivää edeltäneiden 10 päivän aikana tehtyä AGID-testiä varten 2 artiklan 1 kohdan b ja d alakohdan ja 3 artiklan mukaisesti, vähintään 90 päivän ajan, paitsi jos
               
                           i)
                        
                        
                           kyseisen eläimen menehtymisestä on ilmoitettu asetuksen (EY) N:o 504/2008 19 artiklan mukaisesti; tai
                        
                     
                           ii)
                        
                        
                           7 artiklan 1 kohdan b alakohdassa tarkoitetun AGID-testin negatiivisesta tuloksesta on ilmoitettu ennen kuin 90 päivän määräaika on kulunut;
                        
                     
         
               d)
            
            
               määräpaikkaan ilmoitetaan liikuttamisesta etukäteen Traces-järjestelmän kautta vähintään 36 tuntia ennen saapumisaikaa.
            
         7 artikla
   Määräjäsenvaltion velvoitteet
   1.   Määräjäsenvaltion on varmistettava, että kun 2 artiklan 1 kohdan b alakohdassa tarkoitettujen hevoseläinten liikuttamisesta ilmoitetaan etukäteen 6 artiklan d alakohdan mukaisesti, määräpaikkaan saapumisen jälkeen hevoseläimet joko:
   
               a)
            
            
               teurastetaan enintään 72 tunnin kuluessa niiden saapumisesta teurastamoon, joka on ilmoitettu toimivaltaiselle viranomaiselle Traces-järjestelmän kautta; 10 prosentille tämän päätöksen mukaisesti teurastamoon saapuneista lähetyksistä on tehtävä AGID-testi saapumisen jälkeen; tai
            
         
               b)
            
            
               eristetään virkaeläinlääkärin valvonnassa määrätilalla, joka on ilmoitettu 2 artiklan 1 kohdan g alakohdassa tarkoitetussa eläinten terveystodistuksessa, vähintään 30 päivän ajaksi vähintään 200 metrin etäisyydelle muista hevoseläimistä tai tartunnanlevittäjiltä suojattuihin olosuhteisiin, ja niille tehdään AGID-testi, jonka tulos on negatiivinen, verinäytteestä, joka otetaan aikaisintaan 28 päivän kuluttua eristyksen alkamisesta.
            
         2.   Rajoittamatta 1 artiklan 1 kohdan b alakohdan soveltamista jäsenvaltioiden on varmistettava, että 90 päivän kuluessa siitä, kun 2 artiklan 1 kohdan b alakohdassa tarkoitetut hevoseläimet saapuvat tämän artiklan 1 kohdan b alakohdassa tarkoitetulle määrätilalle, ne voidaan lähettää kyseiseltä tilalta toiseen jäsenvaltioon ainoastaan, jos
   
               a)
            
            
               niille on tehty AGID-testi, jonka tulos on negatiivinen, verinäytteestä, joka on otettu lähettämispäivää edeltäneiden 10 päivän aikana; ja
            
         
               b)
            
            
               niiden mukana on direktiivin 90/426/ETY liitteessä C olevan mallin mukainen asianmukaisesti täytetty eläinten terveystodistus.
            
         8 artikla
   Raportointivelvoitteet
   Jäsenvaltioiden, joita tämän päätöksen mukainen hevoseläinten ja niiden siemennesteen, munasolujen ja alkioiden kauppa koskee, on raportoitava säännöllisesti vähintään joka kolmas kuukausi komissiolle ja muille jäsenvaltioille elintarvikeketjua ja eläinten terveyttä käsittelevän pysyvän komitean kokouksissa.
   9 artikla
   Hallinnollisten menettelyiden kustannukset
   1.   Romanian on toteutettava tarvittavat toimenpiteet, tarvittaessa myös oikeudelliset toimenpiteet, sen varmistamiseksi, että hallinnollisista lisämenettelyistä aiheutuvat kustannukset – mukaan lukien tarvittavat laboratoriotestit tai seurantatutkimukset – jotka liittyvät hevoseläinten ja niiden siemennesteen, munasolujen ja alkioiden sekä hevoseläimistä saatavan seerumin lähetysten liikuttamiseen kyseisestä jäsenvaltiosta 2, 3 ja 5 artiklan mukaisesti, maksaa kokonaisuudessaan hevoseläinten tai niistä saatavien tuotteiden lähettäjä.
   2.   Määräjäsenvaltion on toteutettava tarvittavat toimenpiteet, tarvittaessa myös oikeudelliset toimenpiteet, sen varmistamiseksi, että hallinnollisista lisämenettelyistä aiheutuvat kustannukset – mukaan lukien tarvittavat laboratoriotestit tai 7 artiklassa tarkoitettujen toimenpiteiden loppuun saattamiseen tarvittavat seurantatutkimukset – jotka liittyvät hevoseläinten liikuttamiseen Romaniasta 2 ja 3 artiklan mukaisesti, maksaa kokonaisuudessaan hevoseläinten vastaanottaja.
   10 artikla
   Kumoaminen
   Kumotaan päätös 2007/269/EY.
   11 artikla
   Osoitus
   Tämä päätös on osoitettu kaikille jäsenvaltioille.
   
      Tehty Brysselissä 18 päivänä kesäkuuta 2010.
      
         
            Komission puolesta
         
         John DALLI
         
            Komission jäsen
         
      
   
   
      (1)  EYVL L 224, 18.8.1990, s. 29.
   
      (2)  EYVL L 224, 18.8.1990, s. 42.
   
      (3)  EYVL L 378, 31.12.1982, s. 58.
   
      (4)  EUVL L 115, 3.5.2007, s. 18.
   
      (5)  DG(SANCO) 2009-8256 – MR FINAL (http://ec.europa.eu/food/fvo/rep_details_en.cfm?rep_id=2341).
   
      (6)  EUVL L 165, 30.4.2004, s. 1.
   
      (7)  EUVL L 56, 29.2.2008, s. 4.
   
      (8)  EUVL L 149, 7.6.2008, s. 3.
   
      (9)  EUVL L 3, 5.1.2005, s. 1.
   
      (10)  EUVL L 94, 31.3.2004, s. 63.
   
      (11)  EYVL L 268, 14.9.1992, s. 54.
   
      (12)  EUVL L 52, 3.3.2010, s. 14.
   
      (13)  EYVL L 182, 2.8.1995, s. 27.
   
      (14)  EYVL L 273, 10.10.2002, s. 1.
   
      (15)  EUVL L 155, 22.6.2010, s. 48.
   
      (16)  EUVL L 155, 22.6.2010, s. 48.
   
      LIITE
      1 artiklan 1 alakohdan a alakohdassa tarkoitetut alueet:
      
                  Jäsenvaltio
               
               
                  Alue
               
               
                  Huomautus
               
            
                  Romania
               
               
                  Koko alue